**A Sió**

A Siót a XX. század elején is szabályozták, medrét mélyítették és tisztították. A mederrendezési munkálatok 1913-ban kezdődtek meg és 1934-ben értek véget. A 18 méter fenékszélességű csatorna vizét 3-4 méter magas gátak közé szorították. „*Siófoktól a Kaposig 50 m3/sec, a Kapostól a Sárvízig 120 m3/sec lett a vízemésztő képessége.*” [[1]](#footnote-1)

1913-ban Vágó Viktor vízépítő mérnök kezdte meg a munkálatokat. *„Érdekesség, hogy orosz hadifoglyok is dolgoztak az építésen...”* Solymosy József (az unoka) sok fényképet juttatott el Cserháti Péter polgármester úrhoz, mert *„Netán ambicionálna valakit – valakiket –, hogy új évezredünkben, illetve annak elején, végre igazán hajózhatóvá szélesítenék a csatornát.”* [[2]](#footnote-2)

Volt még szabályozás, csatornaszélesítés, ill. mederkotrás később is, 1940-ben, majd 1973-1974-ben.1946-ban a Sió csatorna hajózhatóvá tételével konkrétan foglalkoztak.[[3]](#footnote-3) Sajnos nem lett belőle semmi.

A Siónak azonban nemcsak ilyen szép, békés arca volt, 1940. március 18-án hatalmas árvíz volt Simontornyán.

Keresztes Lajos hosszan írt naplójában az árvízről: „1940. március 18-án a Sió a kastélykertnél átszakította a gátat és olyan nagy áradással öntötte el az egész balparton fekvő lapályosabb részeket, hogy a kastély kertben levő házak között, miután az ár az országutat is átszakította és házakat döntött össze, csak csónakon és tutajon lehetett az állomás felőli részt 4-5 napon keresztül megközelíteni. Ebben az időben a Sió vízállása soha nem látott magasságot 782 cm-t ért el. A Sió jobbpartját csak úgy lehetett megmenteni az árvízveszélytől, hogy egy század katonát vezényeltek Sárbogárdról és az ő éjjel nappali segítségükkel lehetett a már-már lehetetlennek látszó jobbparti áradást elkerülni. A menekülők százai töltötték meg a Temető utcán felüli községrészt.”

„…Prell Józsefné Sziládi Mária néni nagyon jól emlékezett az eseményre. Ő akkor 14 éves volt és a Széchenyi utcának az OTP felé eső részénél a 2. számú házban volt segítő egy családnál, akiknek egy kis vegyesboltjuk volt. Jól emlékszik, hogy már főtt az ebéd, paprikás krumplit főztek. Harangszót hallottak, és nem értették, miért szól a harang, hiszen nincs még dél. Nemsokára nagy robaj hallatszott és kisietve az utcára látták a mai dr. Kiss István utcába zúduló vizet. Akkor tudták meg, hogy a harang kongatása - félreverése nagy bajt jelentett. Hallották, hogy a Sió vize a Várkert utca felől jött. Sikerült a családnak egy lovas kocsit szerezni. A bolt és a lakás értékeit megmentették, de a paprikás krumpli ott maradt. Emlékszik arra is, hogy a víz elvitte a tyúkokat és a kisállatokat is. A víz elöntötte a mai dr. Kiss István utcát, a Szent László utcát és a Széchenyi utcának a mély részeit is. A Fürdő utcától kezdve valahol a mai SIMOVILL körül kezdett a víz visszamenni a Sióba. Emlékszik rá, hogy ő a szüleihez menekült, akik a Zátony téren laktak. A Sión túli részen nem volt árvíz, de az előbb említett elöntött részeken még egy hétig is állt a Sió vize, mikor végre elkezdett visszahúzódni. Még azt az emléket is őrzi, hogy egy vasutas, aki az állomáson lakott, ezekben a napokban halt meg. A temetésre tutajjal hozták a koporsót. A kultúrházzal szemben állt az ún. grófi kastély a magas dombon, ahol tehenészete volt a gazdaságnak. A település lakóinak ezekben a napokban a gazdaság is tutajjal szállította a tejet.

A Sió hídjai az idők folyamán változtak, de kb. mindig ugyanazon a helyen álltak, ill. közvetlenül a régi híd mellé építették az újat. Az első fennmaradt írás 1714. január 9-i keltezésű, amikor is rendeletben mondták ki a hidak karbantartását. 1822-ben 20-22 öles fahidat építettek, amiről a Simontornyán járt Pesthy Frigyes, aki igen elismerően *„…derék fa hid a' Sió vizén…*” [[4]](#footnote-4) szavak használatával írt róla. 62 év múlva, 1884-ben pedig a nagy forgalom miatt vashidat építettek a helyére.

A II. világháború alatt felrobbantották a hidat, helyére ideiglenesen egy fahíd került, de az ’50-es évek közepén az új hidat már vasbetonból építették.

1. Dr. Jáky Lászlóné szakdolgozata - Simontornya gazdasági földrajza [↑](#footnote-ref-1)
2. Solymosy József 2000. április 10-én kelt leveléből és képgyűjteményéből. [↑](#footnote-ref-2)
3. TML – Alispáni iratok 938/1946. [↑](#footnote-ref-3)
4. A Szekszárdi Béri Balogh Ádám Múzeum Évkönyve 6-7. (Szekszárd, 1977) Gaál Attila–Kőhegyi Mihály: Tolna megye Pesthy Frigyes helynévtárában. III. 298.o. [↑](#footnote-ref-4)